Ουίλλιαμ Σάμιουελ Χένσον

Ο Ουίλλιαμ Σάμιουελ Χένσον (, 3 Μαΐου 1812 – 22 Μαρτίου 1888) ήταν Άγγλος αεροπορικός μηχανικός και εφευρέτης στην προ-Ράιτ εποχή.

Βιογραφία
Ο Χένσον γεννήθηκε στο Νότιγχαμ της Αγγλίας στις 3 Μαΐου 1812. Ο Χένσον ασχολήθηκε με την δημιουργία δαντελών στο Τσαρντ και απέκτησε δίπλωμα ευρεσιτεχνίας για την κατασκευή μηχανών δημιουργίας δαντέλας με βελτιωμένες λειτουργίες το 1835. Ο Χένσον είναι κυρίως γνωστός ως ένας από τους πρώτους πρωτοπόρους της αεροπορίας, αλλά απέκτησε διπλώματα και για άλλες εφευρέσεις του, πολλές εκ των οποίων χρησιμοποιούνται ακόμη και σήμερα. 

Το 1849 ο Ουίλλιαμ Χένσον και η σύζυγός του, Σάρα, έφυγαν από την Αγγλία και μετακόμισαν στις Ηνωμένες Πολιτείες, σμίγοντας με τον πατέρα του μένοντας στο Νιούαρκ του Νιου Τζέρσεϊ. Ωστόσο ο Χένσον δεν πραγματοποίησε έρευνα σχετικά με την αεροπορία ενώ βρισκόταν στις Ηνωμένες Πολιτείες και εργάστηκε ως μηχανουργός, πολιτικός μηχανικός και εφευρέτης. Είχε 7 παιδιά, εκ των οποίων μόνο 4 ενηλικιώθηκαν.

Ο Χένσον πέθανε στις 22 Μαρτίου 1888 στο Νιούαρκ του Νιου Τζέρσεϊ. Ο  ίδιος και η οικογένεια του ετάφησαν στο Κοιμητήριο Ρόζντεϊλ στο Όραντζ του Νιου Τζέρσεϊ.

Αεροναυτικές εφευρέσεις
Ξεκινώντας από το 1838, ο Χένσον άρχισε να δείχνει ενδιαφέρον στην αεροπορία. Τον Απρίλιο του 1841 απέκτησε δίπλωμα ευρεσιτεχνίας για ελαφροβαρή ατμομηχανή, και μαζί με τον συνεργάτη του μηχανικό Τζον Στρινγκφέλοου σχεδίασαν το 1842 ένα μεγάλο επιβατικό ατμοκίνητο μονοπλάνο, με άνοιγμα φτερών 45 μέτρων (150 πόδια), το οποίο ονομάστηκε "Henson Aerial Steam Carriage" («Εναέρια Ατμομηχανή Χένσον»). Έλαβε δίπλωμα μαζί με τον Στρινγκφέλοου το 1843.

Οι Χένσον, Στρινγκφέλοου, Φρέντρικ Μάριοτ, Ντ. Ε. Κολομπάιν, ίδρυσαν την Aerial Transit Company (Εταιρεία Εναέριων Μεταφορών) 1843 στην Αγγλία, έχοντας ως σκοπό να συλλέξουν χρήματα για την κατασκευή της ιπτάμενης μηχανής. Ο Χένσον κατασκεύασε μοντέλο του αεροσκάφους του, το οποίο πραγματοποίησε δοκιμαστικό «άλμα» ή αναπήδησε ενώ βρισκόταν προσδεδεμένο στο σύρμα του οδηγού. Έγιναν προσπάθειες ώστε το μικρό μοντέλο να πετάξει, καθώς και ένα μεγαλύτερο μοντέλο με άνοιγμα φτερών 6 μέτρων (20 πόδια) μεταξύ 1844 και 1847, αλλά δεν στέφθηκαν με επιτυχία.

Ο Χένσον αποθαρρύνθηκε, νυμφεύτηκε και το 1849 μετανάστευσε στις Ηνωμένες Πολιτείες, ενώ ο Στρινγκφέλοου συνέχισε την ενασχόληση του με την αεροπορία.

Ο Χένσον εμφανίστηκε ως χαρακτήρας σε φανταστική επιφυλλίδα του Έντγκαρ Άλλαν Πόε, η οποία αναφερόταν σε υποθετική υπερατλαντική πτήση με αερόστατο, στην οποία ο Χένσον ήταν επιβάτης.

Οι Χένσον και Στρινγκφέλοου αναφέρονται συχνά σε βιβλία σχετικά με την ιστορία της αεροπορίας. Η Βασιλική Αεροναυτική Εταιρεία διεξάγει ετησίως τις διαλέξεις «Χένσον-Στρινγκφέλοου». Ένας παγετώνας στην Ανταρκτική έχει λάβει το όνομά του για το έργο του στον τομέα της αεροπορίας (Παγετώνας Henson: 64'06'S, 60'11'W).

Οι Χένσον και Στρινγκφέλοου αναφέρονται στην ταινία The Flight of the Phoenix του 1965.

Σχεδιασμός του Aerial
Οι πτέρυγες του Aerial ήταν ορθογώνιες και κατασκευάστηκαν από ξύλινες σανίδες καλυμμένες με ύφασμα, ενώ στηριζόταν, εσωτερικά και εξωτερικά, με σύρματα. Το Aerial Steam Carriage θα τροφοδοτούνταν από δύο αντίθετης περιστροφής έλικες με έξι λεπίδες τοποθετημένες στο πίσω μέρος ως προωθητήρες. Το σχέδιο βασίζεται σε προγενέστερα ανεμόπτερα «σχήματος πουλιών», και τις ιδέες του Τζορτζ Κέιλι. Ο Χένσον ήρθε σε επαφή με τον Κέιλι σε μια προσπάθεια να αποκτήσει χρηματοδότηση μετά την αποτυχία των προσπαθειών του να αποκτήσει την υποστήριξη του Κοινοβουλίου και της πώλησης μετοχών. Η Aerial Transit Company δεν κατασκεύασε ποτέ την μεγάλη έκδοση του Aerial Steam Carriage λόγω αποτυχιών με το μεσαίου μεγέθους μοντέλο. Οι Χένσον, Στρινγκφέλοου, Μάριοτ και Κολομπάιν διέλυσαν την εταιρία το 1848.

Προώθηση
Ο υπεύθυνος δημοσίων σχέσεων της Aerial Transit Company, Φρέντερικ Μάριοτ, εξέδωσε φυλλάδια το 1843, στα οποία αναπαριστανόταν το Aerial Steam Carriage πάνω από τις Πυραμίδες της Γκίζας, την Ινδία, το Λονδίνο αλλά και άλλες περιοχές. Τα φυλλάδια αυτά προσέλκυσαν το ενδιαφέρον του κόσμου. Οι αναπαραστάσεις αυτές εμφανίστηκαν και σε γραμματόσημα διάφορων χωρών. Ο Μάριοτ ασχολήθηκε αργότερα και ο ίδιος με την αεροπορία στην Καλιφόρνια.

Άλλες εφευρέσεις και καινοτομίες
Ο Χένσον απέκτησε διπλώματα ευρεσιτεχνίας σε διάφορους τομείς. Στα σημαντικότερα διπλώματά του περιλαμβάνονται τα εξής:
 Διακόσμηση δαντελοποιίας, 1835
 Ελαφροβαρείς ατμομηχανές, 1841
 Ιπτάμενη μηχανή, 1843
 Ξυράφι ασφαλείας σχήματος T, 1847

Ο Χένσον εφηύρε τη σύγχρονη μορφή του ξυραφιού, το ξυράφι ασφαλείας σχήματος 'T' και απέκτησε δίπλωμα ευρεσιτεχνίας για αυτό το 1847: «Η λεπίδα κοπής του οποίου βρίσκεται σε ορθή γωνία με τη λαβή και μοιάζει κάπως με τη μορφή μιας κοινής τσάπας». Αν και αποτέλεσε σημαντική βελτίωση από τα προγενέστερα ξυράφια, χρειαζόταν ακόμη μια βελτίωση για αν γίνει γενικά αποδεκτό. Το 1901, ο Κινγκ Ζιλέτ συνδύασε το ξυράφι ασφαλείας του Χένσον με λεπίδες μιας χρήσης, και κατασκεύασε το σύγχρονο ξυράφι.

Ο Χένσον δημοσίευσε φυλλάδιο σχετικά με την αστρονομία το 1871, στο οποίο υποστήριζε πως το ηλιακό σύστημα αποτελούνταν από ψυχρή σκόνη και αέριο, και ανέλυσε πως συμπυκνώθηκε σε μετέωρα και κομήτες, τα οποία στη συνέχεια συμπυκνώθηκαν σε πλανήτες, φεγγάρια και τον ήλιο, καθώς θερμαινόταν. Ανέλυσε επίσης το πως οι πλανήτες περιστρεφόταν σε εκλειπτική τροχιά γύρω από το ίδιο σημείο.

Ο Χένσον πραγματοποίησε εφευρέσεις και σε άλλους τομείς. Μεταξύ αυτών ήταν μηχανές παρασκευής πάγου (1870), αδιάβροχων υφασμάτων, και καθαρισμού στερνών. Έλαβε δίπλωμα ευρεσιτεχνίας και πρότεινε την χρήση ενός βελτιωμένου κανονιού χαμηλής ανάκρουσης στο Πολεμικό Ναυτικό των ΗΠΑ το 1861, αλλά η πρόταση του απορρίφθηκε ως μη πρακτική.

Παραπομπές

Εξωτερικοί σύνδεσμοι

BBC: William Henson
Flying Machines: William Henson

Άγγλοι μηχανικοί
Άγγλοι εφευρέτες
Πρωτοπόροι της αεροπορίας